Document ID: 32005L0083

DIREKTIVA KOMISIJE 2005/83/ES
z dne 23. novembra 2005
o spremembi prilog I, VI, VII, VIII, IX in X k Direktivi Sveta 72/245/EGS o radijskih motnjah (elektromagnetna združljivost) vozil zaradi prilagajanja tehničnemu napredku
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/156/EGS z dne 6. februarja 1970 o približevanju zakonodaje držav članic o homologaciji motornih in priklopnih vozil (1) in zlasti druge alinee člena 13(2) Direktive,
ob upoštevanju Direktive Sveta 72/245/EGS z dne 20. junija 1972 o radijskih motnjah (elektromagnetna združljivost) vozil (2) in zlasti člena 4 Direktive,
ob upoštevanju naslednjega:
(1)
Direktiva 72/245/EGS je ena od direktiv iz postopka homologacije, določenega z Direktivo 70/156/EGS.
(2)
Zahteve v zvezi z elektromagnetno združljivostjo in predpisi glede testiranja električne in elektronske opreme se nenehno posodabljajo z delom Mednarodnega komiteja za radiofrekvenčne motnje (CISPR) in Mednarodne organizacije za standardizacijo (ISO) na področju standardizacije. Zato je Direktiva Komisije 2004/104/ES (3), ki je spremenila Direktivo 72/245/EGS, uvedla sklice na postopke testiranja, navedene v novejših izdajah ustreznih standardov.
(3)
Od začetka veljavnosti Direktive 2004/104/ES je bilo več standardov nadomeščenih z novejšimi različicami, ki so jih prilagodile tehničnemu napredku. Zaradi tega je treba posodobiti sklice na navedene standarde v Direktivi 72/245/EGS.
(4)
Poleg tega je treba narediti tudi nekaj uredniških popravkov.
(5)
V skladu s tem se spremeni Direktiva 72/245/EGS -
SPREJELA NASLEDNJO DIREKTIVO:
Člen 1
Priloge I, VI, VII, VIII, IX in X k Direktivi 72/245/EGS se spremenijo v skladu s Prilogo k tej direktivi.
Člen 2
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 30. septembra 2006. Države članice takoj sporočijo Komisiji besedila navedenih predpisov in primerjalno tabelo med navedenimi predpisi in to direktivo.
Te predpise uporabljajo od 1. oktobra 2006.
Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
2. Države članice posredujejo Komisiji besedila temeljnih predpisov nacionalne zakonodaje, ki jih sprejmejo na področju, ki ga ureja ta direktiva.
Člen 3
Ta direktiva začne veljati dvajseti dan po objavi v Uradnem listu Evropske unije.
Člen 4
Ta direktiva je naslovljena na države članice.
V Bruslju, 23. novembra 2005

Labels: 7
8
20